**Iver Jåks** (født 25. oktober 1932 i Karasjok, død 17. mars 2007 i Karasjok), også kjent som **Ánddir Ivvár Ivvár**, var en norsk samisk kunstner. Han arbeidet som tegner, maler, kunsthåndverker og skulptør, og la vekt på å ta vare på samiske røtter og tradisjoner.

Jåks ble født under høstflyttingen og vokste opp i en familie som drev med rein. Våren 1940, da han var knapt åtte år gammel, fikk han ødelagt foten i en ulykke under kjøring med rein, og han ble sendt til kysthospitalet i Vadsø. Etter behandling der kom han til Norges Samemisjon sitt vanførehjem Bjerkely i Tromsø. Mens han var der, ble hans talent for billedkunst synlig og han fikk plass på Samisk folkehøgskole i Karasjok i 1950. Etter to årskurs der fikk han plass på Statens håndverks- og kunstindustriskole i Oslo 1952–55. Deretter ble det Statens lærerskole i forming på Notodden 1955–56. I 1956 fikk han jobb som lærer i tegning og duodji (betegnelse som samer bruker om det tradisjonelle, samiske håndverket og kunsthåndverket) på Den samiske folkehøgskolen. Siden kom han til Vraa Højskole i Danmark og endelig fikk han plass på Kunstakademiet i København 1958–59. Etter at han var ferdig der, giftet han seg i Roskilde med danske Inger Karen Johanne Nielsen fra Holbæk.

Jåks hadde flere illustrasjons- og utsmykningsoppdrag og har arbeidet i flere materialer og kontekster. Han har utformet sølv til finnmarksbunaden, kirketekstiler, monumentalskulpturer i tre, et betongrelieff utenfor De Samiske Samlinger i Karasjok, illustrasjoner i en rekke bøker, også skole- og barnebøker. Han arbeidet i tre, horn, bein, skinn og med akvareller, grafikk, kull- og tusjtegninger. I alt hadde han mer enn 30 separatutstillinger over hele Norden.

Priser
------

Han ble tildelt Norsk kulturråds ærespris i 1992. I 2002 ble han utnevnt til Ridder av 1. klasse av St. Olavs Orden. Han var statsstipendiat fra 1988. Han fikk Kulturdepartementets illustrasjonspris i 1977. Han mottok også *ærespriser* fra Polarsirkelfestivalen, Norske Samers Riksforbund og Nordisk sameråd. 

Iver Jåks bodde i Karasjok det meste av livet, men hadde leilighet i Tromsø fra 1991. Fra 1993 hadde han en stilling ved Universitetet i Tromsø som «dieddadáiddar», en stilling som ga ham mulighet til å bidra gjennom samtaler, seminar og forelesninger i miljøet på universitetet. I 2004 ble han tildelt Troms fylkeskommunes kulturpris.

Referanser
----------

1. ↑   Norsk kunstnerleksikon, oppført som Iver Iversen Jåks, Norsk kunstnerleksikon ID Iver\_Iversen\_Jåks, besøkt 9. oktober 2017[Hentet fra Wikidata]
2. ↑   KulturNav, oppført som Iver Iversen Jåks, KulturNav-ID 19d03c55-1c16-4e93-88a0-823db717e6d1, besøkt 9. oktober 2017[Hentet fra Wikidata]
3. 1 2 3   Arbeids- og inkluderingsdepartementet, «Sámepolitihkka (2007–2008)», side(r) 174, serie Melding til Stortinget, nummer i rekken 28, filformat Portable Document Format, utgitt 30. mai 2008, besøkt 8. juli 2020[Hentet fra Wikidata]

Litteratur
----------

* *Ofelas = Veiviseren Iver Jåks* Festskrift til Iver Jåks 2002 ISBN 82-91378-31-2
* *Beyond Paradise – Nordic artists travel east* Utstilling i Bangkok 2002 ISBN 91-7100-658-3
* *Iver Jåks : muittašan johttičájáhus : retrospektiv* Vandreutstilling 1998
* *Mytisk stillhet : installasjoner / Iver Jåks* Galleri Dobloug 1997
* *Samisk kultur og historie sett gjennom tresnittserien "Homo sapiens" av Iver Jåks* Hovedoppgave 1996
* *Nordnorske veteraner : Oscar Bodøgaard, Idar Ingebrigtsen, Iver Jåks* 1995 ISBN 82-991689-3-7
* *Iver Jåks : skulptur akvareller tegninger tresnitt* Galleri Dobloug 1993
* *Mathis Mathisen: Et tre med rota opp : fra en samisk kunstners barndom* 1983 ISBN 82-03-11250-1

Eksterne lenker
---------------

* Iver Jåks i listen.no bilder og utstillingshistorikk
* Utstilling og festskrift til 70 årsdagen
* Omtale i Troms kulturnett
* NRK: Portrettintervju med Reidar Hirsti, fra 1993[*død lenke*]
* Om Iver Jåks i de samiske samlinger[*død lenke*]
* NRK om dødsfallet
* NRK Dagsrevyen 18.03.07[*død lenke*]


|  |  |  |
| --- | --- | --- |
| Forrige mottaker:Synnøve Anker Aurdal  | **Norsk kulturråds ærespris**(1992) | Neste mottaker:Erik Bye  |

Portal: Kunst

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** KulturNav
 |